NINE เคาะราคาขาย IPO ที่ 2.40 บาท
&#8220;เนชั่น อินเตอร์เนชั่นแนล เอ็ดดูเทนเม้นท์&#8221; หรือ NINE เคาะราคาเสนอขาย IPO ที่หุ้นละ 2.40 บาท ก่อนเปิดจองซื้อไตรมาส 4 และจดทะเบียนใน MAI ภายในปีนี้ ที่ปรึกษาทางการเงินมั่นใจได้รับการตอบรับจากนักลงทุน เหตุราคาเหมาะสมกับปัจจัยพื้นฐาน และสอดคล้องกับโอกาสในการขยายธุรกิจในอนาคต พร้อมโชว์ผลประกอบการครึ่งแรกปี 53 กำไรสุทธิ 10.87 ล้านบาท เพิ่มขึ้นจากงวดเดียวกันของปีก่อนกว่า 596% ชี้จุดเด่นธุรกิจและแนวโน้มการขยายเข้าสู่สื่อใหม่ๆ ตอกย้ำความมั่นใจให้นักลงทุน
15 ต.ค. 2553

“เนชั่น อินเตอร์เนชั่นแนล เอ็ดดูเทนเม้นท์” หรือ NINE เคาะราคาเสนอขาย IPO ที่หุ้นละ 2.40 บาท ก่อนเปิดจองซื้อไตรมาส 4 และจดทะเบียนใน MAI ภายในปีนี้ ที่ปรึกษาทางการเงินมั่นใจได้รับการตอบรับจากนักลงทุน เหตุราคาเหมาะสมกับปัจจัยพื้นฐาน และสอดคล้องกับโอกาสในการขยายธุรกิจในอนาคต พร้อมโชว์ผลประกอบการครึ่งแรกปี 53 กำไรสุทธิ 10.87 ล้านบาท เพิ่มขึ้นจากงวดเดียวกันของปีก่อนกว่า 596% ชี้จุดเด่นธุรกิจและแนวโน้มการขยายเข้าสู่สื่อใหม่ๆ ตอกย้ำความมั่นใจให้นักลงทุน
นายสุรัตน์ เตศรีประเสริฐ ผู้อำนวยการอาวุโส ฝ่ายตลาดทุน บริษัทหลักทรัพย์ (บล.) ดีบีเอส วิคเคอร์ส (ประเทศไทย) จำกัด ในฐานะที่ปรึกษาทางการเงินในการนำบริษัท เนชั่น อินเตอร์เนชั่นแนล เอ็ดดู เทนเม้นท์ จำกัด (มหาชน) หรือ NINE ซึ่งเป็นบริษัทในกลุ่มเนชั่นกรุ๊ป เข้าจดทะเบียนในตลาดหลักทรัพย์เอ็ม เอ ไอ เปิดเผยว่า บริษัทฯ ได้กำหนดราคาจองซื้อหุ้นที่จะเสนอขายให้กับประชาชนทั่วไปเป็นครั้งแรก (IPO) ที่ราคา 2.40 บาทต่อหุ้น ซึ่งเป็นราคาที่เหมาะสมเมื่อเทียบกับอัตราการเติบโตของบริษัทฯ และเมื่อเทียบกับธุรกิจในกลุ่มอุตสาหกรรมเดียวกัน 
ทั้งนี้ บริษัท เนชั่น อินเตอร์เนชั่นแนล เอ็ดดูเทนเม้นท์ จำกัด (มหาชน) หรือ NINE ผู้สร้างธุรกิจจากเนื้อหาสื่อสำหรับเยาวชนและประชาชนทั่วไป ในรูปแบบของสื่อสิ่งพิมพ์ที่ให้ความรู้และความบันเทิง และสื่ออื่นๆ จะเสนอขายหุ้นสามัญเพิ่มทุนจำนวน 19 ล้านหุ้น มูลค่าที่ตราไว้หุ้นละ 1 บาท โดยจะออกหุ้นสามัญใหม่จำนวน 15 ล้านหุ้น เสนอขายให้กับผู้ถือหุ้นเดิมในกลุ่มเนชั่นกรุ๊ปตามสัดส่วนการถือหุ้น จำนวน 9 ล้านหุ้น ส่วนอีก 6 ล้านหุ้นจะเสนอขายให้กับประชาชนทั่วไป ขณะที่บริษัท เนชั่น มัลติมีเดีย กรุ๊ป จำกัด (มหาชน) หรือ NMG จะนำหุ้นเดิมที่ถืออยู่อีก 4  ล้านหุ้น ออกเสนอขายให้กับประชาชนทั่วไป ซึ่งจะเสนอขายในไตรมาสที่ 4  ก่อนที่จะเข้าจดทะเบียนในตลาดหลักทรัพย์เอ็ม เอ ไอ ภายในปีนี้
“การกำหนดราคาจองซื้อที่ 2.40 บาท สอดคล้องกับพื้นฐานของบริษัทฯ รวมทั้งรองรับกับการเติบโตในอนาคต โดยเฉพาะเมื่อเทียบกับธุรกิจในอุตสาหกรรมเดียวกัน พบว่าราคา IPO หุ้น NINE อยู่ในระดับที่เหมาะสม ซึ่งเราเชื่อว่าจะได้รับความสนใจจากนักลงทุนที่เชื่อมั่นในศักยภาพการเติบโตของบริษัทฯ รวมทั้งกลุ่มเนชั่น ขณะเดียวกัน ต้องยอมรับว่า จำนวนหุ้นที่นำออกเสนอขายนั้นมีจำนวนค่อนข้างน้อย ซึ่งจะเป็นส่วนที่กระตุ้นให้นักลงทุนตัดสินใจจองซื้อหุ้นได้เร็วขึ้น” นายสุรัตน์กล่าว
ด้านนายธนะชัย สันติชัยกูล ประธานกรรมการ บริษัท เนชั่น อินเตอร์เนชั่นแนล เอ็ดดูเทนเม้นท์ จำกัด (มหาชน) หรือ NINE กล่าวว่า เชื่อว่า นักลงทุนจะให้ความสนใจจองซื้อหุ้น NINE ณ ระดับราคา IPO ที่ 2.40 บาทต่อหุ้น เมื่อพิจารณาจากผลการดำเนินงานของบริษัทฯ งวด 6 เดือนแรกระหว่างเดือนมกราคมถึงมิถุนายน 2553 ซึ่งบริษัทฯ มีกำไรสุทธิ 10.87 ล้านบาท เพิ่มขึ้น 9.31 ล้านบาท จากช่วงเดียวกันของปีก่อน ซึ่งบริษัทฯ มีกำไรสุทธิ 1.56 ล้านบาท คิดเป็นอัตราการเพิ่มขึ้นถึง 596.79%  เนื่องจากราคากระดาษซึ่งเป็นต้นทุนการผลิตปรับลดลง และบริษัทฯ มีการควบคุมค่าใช้จ่ายในการขายและบริหารที่ดี
ขณะที่จุดเด่นของบริษัทฯ ไม่ว่าจะเป็นการที่กลุ่มบริษัทฯ ได้รับการยอมรับและมีความสัมพันธ์ที่ดีกับนักเขียนและสำนักพิมพ์ที่มีชื่อเสียงทั่วโลก หรือการที่กลุ่มบริษัทฯ ประสบความสำเร็จในการผลิตและจัดจำหน่ายสื่อและสิ่งพิมพ์ประเภทหนังสือมาอย่างต่อเนื่อง รวมถึงการผลิตและจำหน่ายหนังสือหลากหลายประเภท ตลอดจนการมีกลุ่มผู้ถือหุ้นที่เข้มแข็งและสามารถช่วยสนับสนุนการดำเนินธุรกิจของกลุ่มบริษัทฯได้ ยังเป็นปัจจัยสนับสนุนให้ผู้ลงทุนสนใจลงทุนในหุ้น NINE 
“ไม่นับรวมโอกาสทางธุรกิจใหม่ๆ ที่บริษัทฯ มีแผนจะใช้เงินจากการระดมทุนครั้งนี้เพื่อขยายและต่อยอดธุรกิจ อาทิ การออกนิตยสารการ์ตูนฉบับใหม่ การพัฒนาธุรกิจบนสื่อใหม่ (New Media) ที่สามารถนำลิขสิทธิ์ที่ได้จากนักเขียนทั้งในและต่างประเทศไปขยายให้บริการแก่ผู้อ่านผ่านสื่อใหม่ ทั้งเว็บไซต์ โทรศัพท์มือถือ รวมถึงการลงทุนพัฒนาระบบสารสนเทศและพัฒนาประสิทธิภาพในการบริหารคลังสินค้า ซึ่งเป็นการเพิ่มศักยภาพทางธุรกิจให้กับ NINE ทั้งสิ้น” นายธนะชัย กล่าว